CELEX: 62015TN0288
Language: hr
Date: 2015-05-29 00:00:00
Title: Predmet T-288/15: Tužba podnesena 29. svibnja 2015. – Ezz i drugi protiv Vijeća

21.12.2015   
            
            
               HR
            
            
               Službeni list Europske unije
            
            
               C 429/27
            
         Tužba podnesena 29. svibnja 2015. – Ezz i drugi protiv Vijeća
   (Predmet T-288/15)
   (2015/C 429/35)
   Jezik postupka: engleski
   
      Stranke
   
   
      Tužitelji: Ahmed Abdelaziz Ezz (Giza, Egipat), Abla Mohammed Fawzi Ali Ahmed Salama (Kairo, Egipat), Khadiga Ahmed Ahmed Kamel Yassin (Giza, Egipat), Shahinaz Abdel Azizabdel Wahab Al Naggar (Giza, Egipat) (zastupnik: J. Lewis, QC, B. Kennelly i J. Pobjoy, barristers, J. Binns, solicitor, J. Bellis i S. Rowe, odvjetnici)
   
      Tuženik: Vijeće Europske unije
   
      Tužbeni zahtjev
   
   Tužitelji od Općeg suda zahtijevaju da:
   
               —
            
            
               poništi Odluku Vijeća (ZVSP) 2015/486 od 20. ožujka 2015. o izmjeni Odluke 2011/172/ZVSP o mjerama ograničavanja protiv određenih osoba, subjekata i tijela s obzirom na stanje u Egiptu (SL 2015 L 77, str. 16.), u dijelu u kojem se odnosi na tužitelje; i
            
         
               —
            
            
               naloži tuženiku snošenje troškova.
            
         
      Tužbeni razlozi i glavni argumenti
   
   U prilog osnovanosti tužbe tužitelji ističu pet tužbenih razloga.
   
               1.
            
            
               Prvi tužbeni razlog, kojim tvrde da je Vijeće propustilo navesti odgovarajuću pravnu osnovu za osporavanu odluku. Tužitelji ističu da članak 29. UEU-a nije odgovarajuća pravna osnova za osporavanu odluku.
            
         
               2.
            
            
               Drugi tužbeni razlog, kojim tvrde da je Vijeće povrijedilo prava tužitelja iz članka 6., u vezi s člancima 2. i 3. UEU-a, i članaka 47. i 48. Povelje Europske unije o temeljnim pravima, utvrdivši da su sudski postupci u Egiptu provedeni u skladu s temeljnim ljudskim pravima.
            
         
               3.
            
            
               Treći tužbeni razlog, kojim tvrde da Vijeće nije ispunilo kriterij za uvrštavanje tužitelja navedenih u članku 1. Odluke Vijeća 2011/172/ZVSP od 21. ožujka 2011. o mjerama ograničavanja protiv određenih osoba, subjekata i tijela s obzirom na stanje u Egiptu (SL 2011 L 76, str. 63.) (SL, posebno izdanje na hrvatskom jeziku, poglavlje 18., svezak 8., str. 260.) (kako je izmijenjena) i članku 2. Uredbe Vijeća (EU) br. 270/2011 od 21. ožujka 2011. o mjerama ograničavanja usmjerenima protiv određenih osoba, subjekata i tijela s obzirom na stanje u Egiptu (SL 2011 L 76, str. 4.) (SL, posebno izdanje na hrvatskom jeziku, poglavlje 18., svezak 6., str. 204.) (kako je izmijenjena). Tužitelji tvrde de nije „utvrđeno da su odgovorni” za nezakonito prisvajanje državnih sredstava Egipta ili kršenje ljudskih prava u Egiptu, niti da su povezani s osobama za koje je to utvrđeno.
            
         
               4.
            
            
               Četvrti tužbeni razlog, kojim tvrde da je Vijeće prekršilo pravo tužitelja na obranu i pravo na dobru upravu i djelotvornu sudsku zaštitu. Tužitelji osobito tvrde da je Vijeće propustilo pažljivo i nepristrano ispitati jesu li navodni razlozi koji bi trebali opravdati ponovno uvrštavanje bili opravdani s obzirom na očitovanja koja su tužitelji podnijeli prije ponovnog uvrštavanja.
            
         
               5.
            
            
               Peti tužbeni razlog temelji se na tome da je Vijeće neopravdano i neproporcionalno prekršilo temeljna prava tužiteljâ, uključujući pravo na zaštitu vlasništva i ugleda. Tužitelji tvrde da je Vijeće propustilo pokazati da je zamrzavanje tužiteljeve financijske imovine i gospodarskih sredstava povezano s legitimnim ciljem ili njime opravdano, kao ni da je proporcionalno takvom cilju.